b'\n_START_ARTICLE_\n\xc5\xbdelezni\xc5\xa1ka proga Celje\xe2\x80\x93Velenje\n_START_SECTION_\nZgodovina\n_START_PARAGRAPH_\nProga med Celjem in Velenjem je del nekdanje Lavantinske \xc5\xbeeleznice med Zeltwegom in Celjem, ki so jo v ve\xc4\x8d fazah gradili v drugi polovici 19. stoletja. Omenjeni odsek je bil pomemben predvsem zaradi rudnikov lignita v \xc5\xa0ale\xc5\xa1ki dolini (okolica Velenja in \xc5\xa0o\xc5\xa1tanja). Gradile in upravljale so ga \xc5\xa0tajerske de\xc5\xbeelne \xc5\xbeeleznice (Steierm\xc3\xa4rkische Landesbahnen). Odprt je bil 29. decembra 1891. Iz Pesja pri Velenju je bil zgrajen tudi krak do ran\xc5\xbeirne postaje Preloge do rudnikov v \xc5\xa0kalah. Ta odsek je bil v 60. letih ukinjen in demontiran, kasneje so ga ve\xc4\x8dji del kot posledica intenzivnega rudarjenja zalila \xc5\xa0ale\xc5\xa1ka jezera. Leta 1899 so odsek podalj\xc5\xa1ali do Dravograda, a so ga (med Velenjem in Oti\xc5\xa1kim Vrhom) leta 1968 demontirali.'